Modern Talking

Modern Talking oli ingliskeelset muusikat teinud Saksa popmuusikaansambel, mille põhiliikmed olid Thomas Anders ja Dieter Bohlen.

Stiil ja tuntumad lood
Modern Talkingu muusikastiili on liigitatud europopiks või eurodiskoks. Ansamblit on nimetatud Saksamaa kõige edukamaks popbändiks, kuna selle müüginumbrid ületasid isegi Boney M-i, Milli Vanilli, Enigma, Scorpionsi ja Rammsteini omi. Modern Talkingu arvukad hittsinglid jõudsid paljude maade edetabelitesse. Tuntumate lugude hulgas on "You're My Heart, You're My Soul", "You Can Win If You Want", "Cheri, Cheri Lady", "Brother Louie", "Atlantis Is Calling (S.O.S. for Love)", "Geronimo's Cadillac", "Jet Airliner", "You Are Not Alone", "We Can Win the Race" ja "Sexy, Sexy Lover".

Ansambli ajalugu

Tähelend aastail 1984–1987
Modern Talkingu esimesel tegevusajal, aastatel 1984–1987, valmis kuus stuudioalbumit. Neist esimesed viis – "The 1st Album", "Let's Talk About Love", "Ready for Romance", "In The Middle of Nowhere" ja "Romantic Warriors" – olid saksa keelt kõnelevates riikides vägagi edukad ning jõudsid Lääne-Saksamaal, Austrias ja Šveitsis esikümnesse. 

Kuues album "In The Garden of Venus" enam nii edukas ei olnud ning jõudis Lääne-Saksamaa edetabelites vaid 35. kohale. Selle salvestamise järel Dieter Bohleni ja Thomas Andersi suhted pingestusid. Pärast albumi kehvi müügitulemusi teatas Dieter Bohlen ühes intervjuus (kui Thomas Anders viibis parasjagu Los Angeleses), et Modern Talkinguga on lõpp. See halvendas meeste suhteid veelgi.  

Üks suuremaid vastuolude tekitajaid oli Andersi armukade abikaasa Nora Isabel Balling, kes ei lubanud naisreporteritel Andersit intervjueerida ja nõudis pidevalt suuri muudatusi turneedes, videotes ja lindistustes. Oma viimases telefonikõnes ütlesid Anders ja Bohlen teineteisele tervaid solvanguid, misjärel nad ei suhelnud omavahel ligi kümme aastat.

Pärast esimest lahkuminekut
Kui ansambel oli populaarsuse tipul ootamatult lahku läinud, asutas Dieter Bohlen ansambli Blue System (1987–1998), mis sai küllaltki populaarseks. Samuti tõi ta lavale C. C. Catchi, kes tituleeriti hiljem eurodisko kuningannaks. 

Thomas Anders käis 1989. aastani mitmel ringreisil Ameerikas ja Euroopas, kus ta esines üksinda Modern Talkingu nime all. Seejärel salvestas ta kuus sooloalbumit (viis inglise ja ühe hispaania keeles).

Teine tegevusaeg
Thomas Andersi ja Dieter Bohleni suhted paranesid 1994. aasta paiku, kui Anders kolis tagasi oma kodulinna Koblenzisse. 1998. aastal tuli ansambel jälle kokku ning selle uusi lugusid saatis suur menu. 2003. aastal mindi taas lahku. Väidetavalt oli lahkumineku peapõhjuseks Thomas Andersi negatiivne kujutamine Dieter Bohleni autobiograafias "Nichts als die Wahrheit".

Pärast teist lahkuminekut
Pärast lahkuminekut pühendus Thomas Anders taas soolokarjäärile. Dieter Bohlen on olnud Saksamaa superstaarisaate kohtunik ja pühendab palju aega uute talentide leidmisele, eriti superstaarisaatest.

Viimastel aastatel on Dieter Bohlen produtseerinud ülipopulaarset saksa keeles laulvat duetti Fantasy, mida paljud kriitikud ja fännid on nimetanud uueks Modern Talkinguks.

Ansambli näo kujundajad
Modern Talkingule tõi edu ansambli täiesti uus, omanäoline stiil, mille tunnusjoonteks olid kaasahaarav rütmikas meloodia (120 lööki minutis) ja falsetikoor. Dueti edu soodustasid ka ülimalt eripalgelised esinejad: macho'lik Dieter Bohlen ja tundeline Thomas Anders, esimene spordidressis ja teine feminiinsena mõjuvas kostüümis või esimene mustas ja teine valges ülikonnas.

Modern Talkingu ideede generaator ja eestvedaja oli Dieter Bohlen.

Ilusa ja omapärase helipildi andsid duetile lummava tämbriga solist Thomas Anders ning taustaansambel Systems in Blue, kes laulis kaasa peamiselt refräänides. 

Dueti muusika komponeeris Dieter Bohlen koos Luis Rodriguezega. Viimane on löönud kaasa paljudes muudeski Dieter Bohleni projektides (C. C. Catch, Blue System, ansamblist Smokie tuntud Chris Norman, Bonnie Tyler jmt).

Modern Talking ja Eesti
Modern Talkingu ainus kontsert Eestis toimus 12. juunil 1998 Tallinna Lauluväljakul.

Väärib märkimist, et vahetult enne Modern Talkingu comeback'i toimus viimane Blue Systemi kontsert Tallinnas. See toimus 21. märtsil 1998 Eesti Näituste Sinises paviljonis.

Thomas Anders on esinenud palju kordi üksinda mitmel pool Eestis: Tallinnas (1989, 1998, 2007, 2014, 2017), Viljandis (2011), Toilas (2013), Pärnus (2015) ja Otepääl (2016, 2017, 2019).

Dieter Bohlen on Eestis esinenud vaid kaks korda: 21. märtsil ja 12. juunil 1998 Tallinnas. 2019. aasta novembris astus ta üles Riias ja Kaunases.

Ansambli liikmed

Diskograafia – albumid
"The 1st Album" (1985)
"Let's Talk About Love" (1985)
"Ready for Romance" (1986)
"In the Middle of Nowhere" (1986)
"Romantic Warriors" (1987)
"In the Garden of Venus" (1987)
"Back for Good" (1998)
"Alone" (1999)
"Year of the Dragon" (2000)
"America" (2001)
"Victory" (2002)
"Universe" (2003)

VHS 
 1986 "The Video" (WEA Music)

DVD 
 2003 "The Final Album – The Ultimate DVD" (Hansa Records)

Viited

Välislingid

Modern Talking Online. Värskemad uudised (saksakeelne)
Modern Talking "Back for Good" Comeback show 1998 Katowice, Poola (video Youtube'is)
Modern Talkingu viimane singel "Shooting Star" (video Youtube'is)
Modern Talkingu ainus kontsert Eestis, Tallinn 12. juuni 1998. Eesti Päevaleht
Dieter Bohlen Tallinnas 21.03.1998 (video Youtube'is)
Thomas Andersi ametlik koduleht (saksa- ja ingliskeelne)
Modern Talkingu ametlik koduleht Venemaal (venekeelne versioon)
Dieter Bohleni ametlik koduleht Venemaal (värskemad uudised, venekeelne versioon)
Thomas Anders IMDB-s
Dieter Bohlen IMDB-s
Modern Talking Eesti paroodia Peeter Oja, Andrus Vaarik, 1987 (video Youtube'is)
Modern Talking Venemaa paroodia (video Youtube'is)
Modern Talking reklaamis (video Youtube'is)

Saksamaa ansamblid